Document ID: /fineweb-2-swissfilter-quality_10-filterrobots/filtered/02038.jsonl.gz/6400

La Gronda Britannia pudess esser pertutgada d’ina segunda unda da corona anc pli fitg che fin qua. Uschia avertescha l’Academia britannica da las scienzas medicinalas. Perquai ch’ils umans sajan l’enviern plitost endadens, possia il coronavirus sa derasar anc pli spert. Il mender cas pudessan fin a 120'000 persunas murir pervi da Covid-19 tar ina segunda unda l’enviern, stima l’academia.
Ier saira ha la regenza a Londra annunzià che l’obligatori da purtar mascras valia er en butias a partir dals 24 da fanadur. Fin uss vala l’obligatori mo en il traffic public.